b'\n_START_ARTICLE_\nBornholms Amt\n_START_SECTION_\nAdministration\n_START_PARAGRAPH_\nDen sidste amtsborgmester i Bornholms Amt var Knud Andersen, der sad fra 1990 til 2002. Han var borgmester for Hasle Kommune 1986-1989.\n_START_SECTION_\nHistorie\n_START_PARAGRAPH_\nDa lenene blev omdannet til amter i 1662, blev Hammershus Len til Bornholms Amt. Det bestod af fire herreder, nemlig N\xc3\xb8rre, S\xc3\xb8nder, Vester, og \xc3\x98ster Herreder. Som det eneste amt i Danmark blev dets gr\xc3\xa6nser hverken \xc3\xa6ndret ved reformerne i 1793 eller i 1970._NEWLINE_Indtil Kommunalreformen i 1970 var Bornholms Amt inddelt i 15 sognekommuner og 6 k\xc3\xb8bstadskommuner. Denne inklusion af k\xc3\xb8bst\xc3\xa6derne i amtet var til forskel fra resten af landet, hvor k\xc3\xb8bstadskommunerne ikke var del af et amt og i stedet var underlagt Indenrigsministeriets tilsyn. De 21 kommuner blev ved 1970-reformen sammenlagt og blev til de 5 der eksisterede indtil 2002._NEWLINE_I det danske nummerpladesystem havde Bornholms Amt bogstavet J fra 1903 til 1958 (1921-1930 dog I). Da systemet i 1958 blev omlagt, fik R\xc3\xb8nne som amtets eneste registreringssted tildelt kombinationen JA.'